b'\n_START_ARTICLE_\nLouise Frevert\n_START_SECTION_\nUddannelse og karriere\n_START_PARAGRAPH_\nRealeksamen fra Skolen p\xc3\xa5 La Cours Vej, 1969._NEWLINE_Uddannet klassisk balletdanser hos Ole Palle, Det Danske Balletkompagni og Edith Fransen, Det Kgl. Teater. Deluddannet koreograf i Modern Ballet p\xc3\xa5 Lincoln Center i New York 1974. L\xc3\xa6ste drama hos kgl. skuespiller Martin Hansen 1977._NEWLINE_Professionel balletdanser ved bl.a. The Pennsylvania Ballet og The Iranian National Ballet Company. Har arbejdet ved Det Danske Teater, N\xc3\xb8rrebros Teater og Det Ny Teater. Koreograf p\xc3\xa5 revyer, shows og teaterforestillinger. Daglig leder af og underviser ved en af Danmarks f\xc3\xb8rste mavedanserskoler, Danmarks Mavedanserskole APS 1985-2011. Siden 2011 driftschef i et reng\xc3\xb8ringsfirma og ansat i en guldsmedeforretning.\n_START_SECTION_\nPolitisk karriere\n_START_PARAGRAPH_\nMedlem af K\xc3\xb8benhavns Borgerrepr\xc3\xa6sentation for Det Konservative Folkeparti 1994-97 og 1998, for Dansk Folkeparti fra 1999-2007. Har siddet i Sundheds- og Omsorgsudvalget 1998-2001, i Skole- og Kulturudvalget 1994-97 og 1998-2001. Medlem af bestyrelsen for VUC 1994-97 og 1998-2001, for K\xc3\xb8benhavns Ungdomskole 1998-2001, for Erhvervsr\xc3\xa5det 1998-2001, for Arbejdsmarkedsr\xc3\xa5det i K\xc3\xb8benhavn 1998-2001, for Pr\xc3\xb8vestenen fra 2001, for Integrationsr\xc3\xa5det 1998-2001, for Billedskolen 1998-2001 og for Ungdoms- og Uddannelsesudvalget fra 1998._NEWLINE_Valgt til Folketinget for Dansk Folkeparti i Vestre Storkreds (opstillet i Slotskredsen p\xc3\xa5 Frederiksberg) i 2001 med 2.109 personlige stemmer. Genvalgt i Frederiksborg Amt (opstillet i Frederiksv\xc3\xa6rkkredsen) i februar 2005 med 7.948 personlige stemmer._NEWLINE_Var Dansk Folkepartis overborgmesterkandidat i K\xc3\xb8benhavns Kommune ved kommunalvalget 2005._NEWLINE_Louise Frevert udsendte i maj 2007 en selvbiografi, Grib chancen. Den indeholder en skarp kritik af Dansk Folkeparti, og i s\xc3\xa6rdeleshed partiets leder Pia Kj\xc3\xa6rsgaard og hendes ledelsesform. I forbindelse med udgivelsen forlod Frevert partiet den 8. maj 2007, og var i en periode l\xc3\xb8sg\xc3\xa6nger i Folketinget. Fra 28. september 2007 til Folketingsvalget 13. november 2007 repr\xc3\xa6senterede hun Centrum-Demokraterne. Partiet n\xc3\xa5ede dog ikke at samle underskrifter nok til at kunne genopstille, og Frevert forlod derfor Folketinget efter valget.\n_START_SECTION_\nArtikler, som ingen t\xc3\xb8r trykke\n_START_PARAGRAPH_\nI efter\xc3\xa5ret 2005 modtog Louise Frevert en r\xc3\xa6kke politianmeldelser og blev st\xc3\xa6rkt omdiskuteret i medierne p\xc3\xa5 grund af sin hjemmeside. Siden rummede en samling af 40 artikler med f\xc3\xa6llestitlen \xe2\x80\x9dArtikler, som ingen t\xc3\xb8r trykke\xe2\x80\x9d, som bl.a. advarede mod en islamisk magtovertagelse i Danmark, sammenlignede islam med et kr\xc3\xa6ftangreb og kom med en r\xc3\xa6kke negative men udokumenterede p\xc3\xa5stande om muslimer generelt. Is\xc3\xa6r f\xc3\xb8lgende citat om kriminelle muslimer blev udbredt i medierne:_NEWLINE_\xe2\x80\x9dDe n\xc3\xa6vnte unge m\xc3\xa5 vi anse for at v\xc3\xa6re krigsmodstandere, og ikke blot forstyrrede unge danske drenge med muslimsk baggrund, og krigsmodstandere m\xc3\xa5 man fange og uskadeligg\xc3\xb8re. Vore love forbyder os at dr\xc3\xa6be vore modstandere officielt, s\xc3\xa5 vi har kun den mulighed at fylde vore f\xc3\xa6ngsler med disse kriminelle. _NEWLINE_Det er en uhyre kostbar l\xc3\xb8sning, og da de aldrig vil angre deres gerninger, vil de hurtigt s\xc3\xa6tte sig p\xc3\xa5 f\xc3\xa6ngslerne, p\xc3\xa5 samme m\xc3\xa5de, som rockerne g\xc3\xb8r det i dag. Vi m\xc3\xa5 nok t\xc3\xa6nke i andre baner, og f.eks. modtage et russisk tilbud om at opbevare sm\xc3\xa5slynglerne i russiske f\xc3\xa6ngsler for kr. 25 pr. dag \xe2\x80\x93 det er langt billigere, og deres muligheder for at p\xc3\xa5virke deres omverden bliver elimineret. Selv denne l\xc3\xb8sning er dog rimelig kortsigtet, for n\xc3\xa5r de vender hjem igen, er de blot endnu mere opsatte p\xc3\xa5 at dr\xc3\xa6be danskere.\xe2\x80\x9d _NEWLINE_I begyndelsen forsvarede Louise Frevert artiklerne i Information og gjorde samtidig opm\xc3\xa6rksom p\xc3\xa5, at forslaget om russiske f\xc3\xa6ngsler kun skulle opfattes som \xe2\x80\x9dsymbolsprog\xe2\x80\x9d og \xe2\x80\x9dretorik\xe2\x80\x9d. Efter interviewet blev passagen om f\xc3\xa6ngslerne dog fjernet fra den p\xc3\xa5g\xc3\xa6ldende artikel. F\xc3\xa5 dage senere blev alle artiklerne fjernet fra hjemmesiden, og den 30. september udsendte Dansk Folkepartis Peter Skaarup en pressemeddelelse, hvor Frevert beklagede dem, da det ikke havde v\xc3\xa6ret hendes mening at v\xc3\xa6kke forargelse.  Skaarup mente ikke, at artikelsamlingen havde stor betydning, og beskrev den som \xe2\x80\x9den svipser\xe2\x80\x9d fra Freverts side. Senere samme dag udsendte Skaarup dog endnu en pressemeddelelse, som nu oplyste, at Frevert ikke havde noget kendskab til artiklerne, og at de uden hendes vidende var skrevet og lagt ud p\xc3\xa5 siden af hendes webmaster, Ebbe Talleruphuus. Han ville nu blive ekskluderet.  Ebbe Talleruphuus p\xc3\xa5tog sig derefter det fulde ansvar for hjemmesidens artikler og meldte sig selv ud af partiet.  Frevert udtalte samtidig, at Talleruphuus havde skrevet en r\xc3\xa6kke forslag til l\xc3\xa6serbreve, der skulle sendes ud i hendes navn, men at hun havde bedt ham om at frasortere en r\xc3\xa6kke grove formuleringer, bl.a. den om de russiske f\xc3\xa6ngsler. _NEWLINE_I bogen Louise Frevert-sagen har debatt\xc3\xb8ren Rune Engelbreth Larsen siden argumenteret for, at Talleruphuus reelt blev gjort til syndebuk for Freverts ytringer.  Larsens hovedargument er, at flere af de kontroversielle artikler p\xc3\xa5 hendes hjemmeside i forvejen havde v\xc3\xa6ret offentliggjort i dagspressen som l\xc3\xa6serbreve, underskrevet af hende selv (f.eks. den 6. april i Mors\xc3\xb8 Folkeblad) , eller v\xc3\xa6ret bragt i let omskrevet form i hendes bog Kort og Godt. Ogs\xc3\xa5 denne befandt sig p\xc3\xa5 hendes hjemmeside, og var blevet udsendt som valgreklame op til Folketingsvalget 2005. _NEWLINE_Kort og Godt  gav anledning til en s\xc3\xa6rskilt debat, da Frevert b\xc3\xa5de den 2. oktober og om morgenen den 3. oktober erkl\xc3\xa6rede selv at have skrevet bogen,  mens hun om eftermiddagen samme dag afviste ethvert kendskab til den.  Kort og Godt blev derp\xc3\xa5 fjernet fra hjemmesiden. Den 4. oktober besluttede Frevert at tage orlov fra Folketinget . Dagen efter udtalte Peter Skaarup til Jyllands-Posten, at ogs\xc3\xa5 bogen var skrevet af Ebbe Talleruphuus, og at Dansk Folkeparti hverken s\xc3\xa5 bogen eller artiklerne som udtryk for Freverts holdninger.  Den 6. oktober afviste Talleruphuus denne forklaring. Ganske vist havde han hjulpet med at skrive Freverts ideer til bogen ind p\xc3\xa5 computer, men hun havde selv renskrevet den.  _NEWLINE_I f\xc3\xb8rste omgang f\xc3\xb8rte sagen kun til, at Frevert tog orlov fra Folketinget. To m\xc3\xa5neder senere, den 22. november 2005, blev hun imidlertid indkaldt til et m\xc3\xb8de i Dansk Folkeparti, hvor hun blev frataget sin post som uddannelsesordf\xc3\xb8rer, selvom hun fortsatte som kultur- og ligestillingsordf\xc3\xb8rer.  I Freverts selvbiografi, Grib chancen, omtaler hun ikke hjemmeside-sagen direkte, men giver udtryk for, at partiledelsen p\xc3\xa5 det n\xc3\xa6vnte m\xc3\xb8de brugte sagen som anledning til at degradere og siden isolere hende i partiet af andre \xc3\xa5rsager, nemlig at hun dels havde kritiseret Dansk Folkeparti for at v\xc3\xa6re topstyret og mangle intern debat, og dels var ugleset af flere af sine partif\xc3\xa6ller pga. sin seksuelle orientering.'